CELEX: 52014PC0384
Language: mt
Date: 2014-06-27
Title: Proposta għal DEĊIŻJONI TAL-KUNSILL dwar il-konklużjoni tal-Protokoll għal Ftehim Ewro-Mediterranju li jistabilixxi assoċazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Alġerija min-naħa l-oħra, dwar Ftehim Qafas bejn l-Unjoni Ewropea u r-Repubblika tal-Alġerija rigward il-prinċipji ġenerali għall-parteċipazzjoni tar-Repubblika tal-Alġerija fil-programmi tal-Unjoni

|
			
		
		
		52014PC0384
		
			Proposta għal DEĊIŻJONI TAL-KUNSILL dwar il-konklużjoni tal-Protokoll għal Ftehim Ewro-Mediterranju li jistabilixxi assoċazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Alġerija min-naħa l-oħra, dwar Ftehim Qafas bejn l-Unjoni Ewropea u r-Repubblika tal-Alġerija rigward il-prinċipji ġenerali għall-parteċipazzjoni tar-Repubblika tal-Alġerija fil-programmi tal-Unjoni /* COM/2014/0384 final - 2014/0195 (NLE) */
			
				
		
		
			
			   	MEMORANDUM TA' SPJEGAZZJONI
Bħala parti mill-Politika Ewropea
tal-Viċinat (PEV), il-ftuħ gradwali ta’ xi programmi u aġenziji
tal-Unjoni għall-parteċipazzjoni tal-pajjiżi sħab tal-PEV
jirrappreżenta waħda minn bosta miżuri maħluqa biex
jippromwovu r-riforma, il-modernizzazzjoni u t-tranżizzjoni
fil-viċinat tal-Unjoni Ewropea. Il-Kummissjoni ddeskriviet dan l-aspett
tal-politika b’mod aktar estensiv fil-Komunikazzjoni tagħha ta’
Diċembru 2006 "dwar l-approċċ ġenerali sabiex
il-pajjiżi sħab tal-Politika Ewropea tal-Viċinat jkunu
jistgħu jipparteċipaw fl-aġenziji Komunitarji u fil-programmi
Komunitarji"[1].

Il-Kunsill approva dan l-approċċ
fil-konklużjonijiet tiegħu tal-5 ta' Marzu 2007[2]. 
Abbażi ta' din il-Komunikazzjoni u ta'
dawn il-konklużjonijiet, fit-18 ta' Ġunju 2007
il-Kunsill ħareġ direttivi lill-Kummissjoni sabiex tinnegozja
Ftehimiet Qafas mal-Alġerija, l-Armenja, l-Ażerbajġan,
l-Eġittu, il-Ġeorġja, l-Iżrael, il-Ġordan, il-Libanu,
il-Moldovja, il-Marokk, l-Awtorità tal-Palestina, it-Tuneżija u l-Ukraina,
dwar il-prinċipji ġenerali għall-parteċipazzjoni
tagħhom fil-programmi Komunitarji[3].

Il-Kunsill Ewropew ta’ Ġunju 2007[4] afferma mill-ġdid
l-importanza suprema tal-PEV u approva r-Rapport tal-Presidenza dwar
il-Progress[5]
li kien ippreżentat fil-laqgħa tal-Kunsill fit-18 u
fid-19 ta’ Ġunju 2007, kif ukoll il-konklużjonijiet
relatati tal-Kunsill[6].
Ir-rapport irrefera għad-direttivi tal-Kunsill sabiex jiġu nnegozjati
l-protokolli addizzjonali relevanti. 
Il-Komunikazzjoni Konġunta
tal-Kummissjoni u tar-Rappreżentant Għoli tal-Unjoni Ewropea
għall-Affarijiet Barranin u l-Politika ta' Sigurtà "Risposti
ġodda għal Viċinat fi trasformazzjoni[7]", approvata
mill-Konklużjonijiet tal-Kunsill fl-20 ta' Ġunju 2011,
enfasizzat aktar l-intenzjoni tal-UE li tiffaċilita l-parteċipazzjoni
tal-pajjiżi sħab fil-programmi tal-UE.
Sa issa, ġew iffirmati protokolli
mal-Armenja, mal-Ġeorġja, mal-Iżrael, mal-Ġordan,
mal-Moldova, mal-Marokk u mal-Ukraina. 
Fi Frar 2013, l-Alġerija uriet
l-interess li tipparteċipa fil-firxa wiesgħa ta’ programmi
miftuħin għall-pajjiżi sħab tal-Politika Ewropea
tal-Viċinat. It-test tal-protokoll innegozjat mal-Alġerija jinsab
mehmuż. 
Hawnhekk, il-Kummissjoni qed tippreżenta
proposta għal Deċiżjoni tal-Kunsill dwar il-konklużjoni
tal-protokoll. Dan il-protokoll fih Ftehim Qafas dwar il-prinċipji
ġenerali għall-parteċipazzjoni tal-Alġerija fil-programmi
tal-Unjoni. Fih klawżoli standard li huma maħsuba li jiġu
applikati għall-pajjiżi sħab kollha tal-Politika Ewropea
tal-Viċinat li magħhom iridu jiġu konklużi dawn
il-protokolli. 
Skont l-Artikolu 218(6)(a) tat-Trattat
dwar il-Funzjonament tal-Unjoni Ewropea, il-Parlament Ewropew se jiġi
mitlub biex jagħti l-kunsens tiegħu sabiex dan il-Protokoll jiġi
konkluż. 
B'mod parallel, il-Kummissjoni qed tressaq proposta
għal Deċiżjoni tal-Kunsill dwar l-iffirmar u l-applikazzjoni
provviżorja tal-Protokoll. 
Il-Kunsill huwa mistieden jadotta
d-Deċiżjoni proposta li ġejja.
2014/0195 (NLE)
Proposta għal
DEĊIŻJONI TAL-KUNSILL
dwar il-konklużjoni tal-Protokoll
għal Ftehim Ewro-Mediterranju li jistabilixxi assoċazzjoni bejn
il-Komunitajiet Ewropej u l-Istati Membri tagħhom, minn naħa
waħda, u r-Repubblika tal-Alġerija min-naħa l-oħra, dwar
Ftehim Qafas bejn l-Unjoni Ewropea u r-Repubblika tal-Alġerija rigward
il-prinċipji ġenerali għall-parteċipazzjoni tar-Repubblika
tal-Alġerija fil-programmi tal-Unjoni
IL-KUNSILL TAL-UNJONI EWROPEA
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 212
flimkien mal-Artikolu 218(6)(a) u (7) tiegħu, 
Wara li kkunsidra l-proposta mill-Kummissjoni
Ewropea,
Wara li kkunsidra l-opinjoni tal-Parlament
Ewropew[8],

Billi:
(1)       Il-Protokoll għal Ftehim
Ewro-Mediterranju li jistabilixxi assoċazzjoni bejn il-Komunitajiet
Ewropej u l-Istati Membri tagħhom, minn naħa waħda, u
r-Repubblika tal-Alġerija min-naħa l-oħra, dwar Ftehim Qafas
bejn l-Unjoni Ewropea u r-Repubblika tal-Alġerija rigward
il-prinċipji ġenerali għall-parteċipazzjoni tar-Repubblika
tal-Alġerija fil-programmi tal-Unjoni (minn hawn 'il quddiem imsejjaħ
"il-Protokoll") ġie ffirmat f'isem l-Unjoni fi ... 
(2)       L-objettiv tal-Protokoll huwa
li jistabbilixxi r-regoli finanzjarji u tekniċi li jippermettu
lill-Alġerija tipparteċipa f'ċerti programmi tal-UE. Il-qafas
orizzontali stabbilit mill-protokoll jikkostitwixxi miżura ta'
kooperazzjoni ekonomika, finanzjarja u teknika li tagħti aċċess
għall-għajnuna, b'mod partikolari għajnuna finanzjarja, li
għandha tiġi pprovduta mill-Unjoni skont il-programmi tal-Unjoni. Dan
il-qafas japplika biss għal dawk il-programmi tal-Unjoni li għalihom
l-atti legali kostituttivi rilevanti jipprevedu l-possibbiltà li
l-Alġerija tipparteċipa. L-iffirmar u l-applikazzjoni proviżorja
tal-Protokoll għalhekk ma jinvolvux l-eżerċizzju
tas-setgħat taħt id-diversi politiki settorjali segwiti
mill-programmi, li jiġu eżerċitati meta jiġu stabbiliti
l-programmi.
(3)       Il-Protokoll għandu
jiġi approvat, 
ADOTTA DIN ID-DEĊIŻJONI:
Artikolu 1
Il-Protokoll għal Ftehim
Ewro-Mediterranju li jistabilixxi assoċazzjoni bejn il-Komunitajiet
Ewropej u l-Istati Membri tagħhom, minn naħa waħda, u
r-Repubblika tal-Alġerija min-naħa l-oħra, dwar Ftehim Qafas
bejn l-Unjoni Ewropea u r-Repubblika tal-Alġerija rigward
il-prinċipji ġenerali għall-parteċipazzjoni tar-Repubblika
tal-Alġerija fil-programmi tal-Unjoni ("il-Protokoll") ġie
b'dan approvat f’isem l-Unjoni[9].

Artikolu 2
Il-President tal-Kunsill jaħtar lill-persuna li jkollha
s-setgħa li tipproċedi, f’isem l-Unjoni Ewropea, skont in-notifika
prevista fl-Artikolu 10 tal-Protokoll, sabiex tesprimi l-kunsens
tal-Unjoni Ewropea li tkun marbuta mill-Protokoll.
Artikolu 3
Il-Kummissjoni hija
awtorizzata li tistabbilixxi, f'isem l-Unjoni, it-termini u l-kondizzjonijiet
speċifiċi applikabbli għall-parteċipazzjoni
tal-Alġerija fi kwalunkwe programm partikolari, inkluża
l-kontribuzzjoni finanzjarja pagabbli. Il-Kummissjoni se żżomm
lill-grupp ta' ħidma rilevanti tal-Kunsill infurmat.
Artikolu 4
Din id-Deċiżjoni tidħol
fis-seħħ fil-jum tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               COM(2006) 724 finali
tal-4 ta' Diċembru 2006.
[2]               Il-Konklużjonijiet tal-KAĠRE
tal-5 ta’ Marzu 2007.
[3]               Id-Deċiżjoni tal-Kunsill (ristretta) li
tawtorizza lill-Kummissjoni biex tinnegozja l-Protokolli […],
Dok. 10412/07.
[4]               Il-Konklużjonijiet tal-Presidenza – Brussell, il-21
u t-22 ta’ Ġunju 2007, Dok. 11177/07.
[5]               Ir-Rapport tal-Presidenza dwar il-Progress rigward
“it-Tisħiħ tal-Politika Ewropea tal-Viċinat”,
Dok. 10874/07.
[6]               Il-konklużjonijiet dwar it-Tisħiħ
tal-Politika Ewropea tal-Viċinat, adottati mill-Kunsill (Affarijiet
Ġenerali u Relazzjonijiet Esterni)
fit-18 ta’ Ġunju 2007, Dok. 11016/07.
[7]               COM(2011) 303 finali
tal-25 ta' Mejju 2011.
[8]               ĠU C  ta' , p. .
[9]               
ANNESS
PROTOKOLL
għall-Ftehim
Ewro-Mediterranju li jistabbilixxi assoċjazzjoni bejn il-Komunitajiet
Ewropej u l-Istati Membri tagħhom, minn naħa waħda, u
r-Repubblika Demokratika Popolari tal-Alġerija, min-naħa l-oħra,
dwar Ftehim Qafas bejn il-Komunità Ewropea u r-Repubblika Demokratika Popolari
tal-Alġerija rigward il-prinċipji ġenerali li jirregolaw
il-parteċipazzjoni tar-Repubblika Demokratika Popolari tal-Alġerija
fil-programmi tal-Unjoni.

L-UNJONI EWROPEA, minn hawn ’il quddiem imsejħa
"l-Unjoni",
minn naħa
waħda,
u 
r-REPUBBLIKA
DEMOKRATIKA POPOLARI TAL-ALĠERIJA, minn hawn 'il quddiem imsejħa
"l-Alġerija",
min-naħa
l-oħra,
minn hawn 'il
quddiem imsejħin "il-Partijiet",
Billi:
(1)          L-Alġerija kkonkludiet
Ftehim Ewro-Mediterranju li jistabbilixxi assoċjazzjoni bejn
il-Komunitajiet Ewropej u l-Istati Membri tagħhom min naħa
waħda, u l-Alġerija min-naħa l-oħra (minn issa 'l quddiem
“il-Ftehim”), li daħal fis-seħħ fl-1 Settembru 2005.
(2)          Il-Kunsill Ewropew ta’
Brussell tas-17 u t-18 ta’ Ġunju 2004 laqa’ b'mod
favorevoli l-proposti tal-Kummissjoni għal Politika Ewropea
tal-Viċinat (PEV) u approva l-konklużjonijiet tal-Kunsill
tal-14 ta’ Ġunju 2004.
(3)          Il-Kunsill minn dak inhar,
f'bosta okkażjonijiet, adotta konklużjonijiet favur din il-politika.
(4)          Il-Kunsill,
fil-5 ta’ Marzu 2007, esprima appoġġ
għall-approċċ ġenerali u globali deskritt
fil-Komunikazzjoni tal-Kummissjoni tal-4 ta’ Diċembru 2006[1] sabiex is-sħab
tal-Politika Ewropea tal-Viċinat jipparteċipaw fl-aġenzi
Komunitarji u l-programmi Komunitarji fuq il-merti tagħhom u meta
jippermettu dan il-bażijiet ġuridiċi.
(5)          L-Alġerija esprimiet
ix-xewqa tagħha li tipparteċipa f’għadd ta’ programmi
tal-Unjoni.
(6)          It-termini u
l-kundizzjonijiet speċifiċi, inklużi l-kontribuzzjoni
finanzjarja u l-proċeduri ta’ rappurtar u ta' evalwazzjoni, marbutin
mal-parteċipazzjoni tal-Alġerija f’kull programm partikolari
għandhom jiġu ddeterminati bi ftehim bejn il-Kummissjoni Ewropea u
l-awtoritajiet tal-Alġerija,
FTIEHMU KIF ĠEJ:
Artikolu 1
L-Alġerija
titħalla tipparteċipa fil-programmi kollha tal-Unjoni attwali u
futuri miftuħa għall-parteċipazzjoni tal-Alġerija skont
id-dispożizzjonijiet ta' adozzjoni relevanti ta' dawn il-programmi.
Artikolu 2
L-Alġerija
tikkontribwixxi finanzjarjament għall-baġit ġenerali tal-Unjoni
Ewropea li jkun jikkorrispondi mal-programmi speċifiċi li fihom
tipparteċipa l-Alġerija. 
Artikolu 3
Ir-rappreżentanti
tal-Alġerija jitħallew jieħdu sehem, bħala osservaturi u
f'dawk it-temi li jirrigwardaw lill-Alġerija, fil-kumitati ta'
ġestjoni responsabbli mill-monitoraġġ tal-programmi li
l-Alġerija tikkontribwixxi għalihom finanzjarjament. 
Artikolu 4
Il-proġetti u
l-inizjattivi mressqa minn parteċipanti mill-Alġerija jkunu
suġġetti kemm jista’ jkun possibbli għall-istess
kundizzjonijiet, regoli u proċeduri li jappartjenu għall-programmi
kkonċernati kif applikati għall-Istati Membri. 
Artikolu 5
It-termini u
l-kundizzjonijiet speċifiċi rigward il-parteċipazzjoni
tal-Alġerija f’kull programm partikolari, b’mod partikolari
l-kontribuzzjoni finanzjarja pagabbli u l-proċeduri tar-rappurtar u
tal-evalwazzjoni, jiġu ddeterminati f’Memorandum ta’ Qbil bejn
il-Kummissjoni Ewropea u l-awtoritajiet kompetenti tar-Repubblika
tal-Alġerija abbażi tal-kriterji stabbiliti mill-programmi kkonċernati.
Jekk l-Alġerija
tapplika għall-assistenza esterna tal-Unjoni biex tipparteċipa fi
programm tal-Unjoni partikolari abbażi tal-Artikolu 3 tar-Regolament
(KE) Nru 232/2014 tal-Parlament Ewropew u tal-Kunsill
tal-11 ta’ Marzu 2014 li jistabbilixxi dispożizzjonijiet
ġenerali għat-twaqqif ta’ Strument Ewropew ta’ Viċinat u
Sħubija jew skont xi Regolament simili li jipprevedi assistenza esterna
tal-Unjoni lill-Alġerija li jista' jiġi adottat fil-futur,
il-kundizzjonijiet li jirregolaw l-użu mill-Alġerija tal-assistenza
esterna tal-Unjoni jiġu ddeterminati fi ftehim ta' finanzjament
Artikolu 6
Kull Memorandum ta’
Qbil konkluż skont l-Artikolu 5 jistipula, skont ir-Regolament (UE,
Euratom) Nru 966/2012 tal-Parlament Ewropew u tal-Kunsill
tal-25 ta’ Ottubru 2012 dwar ir-regoli finanzjarji applikabbli
għall-baġit ġenerali tal-Unjoni u li jħassar ir-Regolament
tal-Kunsill (KE, Euratom) Nru 1605/2002, li l-kontroll finanzjarju jew
l-awditi jew verifiki oħra, inklużi l-investigazzjonijiet
amministrattivi ser jitwettqu mill-Kummissjoni Ewropea, l-Uffiċċju
Ewropew ta’ Kontra l-Frodi u l-Qorti tal-Awdituri, jew taħt l-awtorità
tagħhom.
Għall-kontrolli
finanzjarji u għall-awditi, għall-miżuri amministrattivi,
għall-penalitajiet u għall-irkupru jiġu adottati
dispożizzjonijiet iddettaljati li jagħtu lill-Kummissjoni Ewropea,
lill-Uffiċċju Ewropew ta' Kontra l-Frodi u lill-Qorti tal-Awdituri
setgħat li jkunu ekwivalenti għas-setgħat tagħhom
fir-rigward tal-benefiċjarji jew tal-kuntratturi stabbiliti fl-Unjoni. 
Artikolu 7
Dan il-Protokoll
japplika għall-perjodu li matulu jkun fis-seħħ il-Ftehim
Ewro-Mediterranju.
Dan il-Protokoll
jiġi ffirmat u approvat mill-Partijiet f'konformità mal-proċeduri
rispettivi tagħhom. 
Kull Parti tista’
tiddenunzja dan il-Protokoll permezz ta’ notifika bil-miktub lill-Parti Kontraenti
l-oħra. Dan il-Protokoll jintemm sitt xhur wara d-data ta’ din
in-notifika. 
It-tmiem ta' dan
il-Protokoll li jiġi wara d-denunzja minn xi waħda mill-partijiet ma
jkollu l-ebda influwenza fuq l-iċċekkjar u l-kontrolli li fejn
meħtieġ għandhom jitwettqu skont id-dispożizzjonijiet
stipulati fl-Artikoli 5 u 6.
Artikolu 8
Mhux aktar tard minn
tliet snin wara d-dħul fis-seħħ ta’ dan il-Protokoll, u wara
kull tliet snin sussegwenti, iż-żewġ Partijiet jistgħu
jirrevedu l-implimentazzjoni ta’ dan il-Protokoll abbażi
tal-parteċipazzjoni effettiva tal-Alġerija fi programmi tal-Unjoni. 
Artikolu 9
Dan il-protokoll
japplika għat-territorji rregolati mit-Trattat dwar il-Funzjonament
tal-Unjoni Ewropea skont il-kundizzjonijiet stipulati f'dan it-trattat minn
naħa u għat-territorju tal-Alġerija min-naħa l-oħra.
Artikolu 10
Sakemm
jidħol fis-seħħ, il-Partijiet jaqblu li japplikaw
provviżorjament dan il-Protokoll mid-data ta' meta jiġi ffirmat, sakemm jitlestew
il-proċeduri meħtieġa
għal dan l-għan.
Dan il-protokoll
jidħol fis-seħħ definittivament fl-ewwel jum tax-xahar wara
d-data ta' meta l-partijiet jinnotifikaw lil xulxin, permezz tal-mezzi
diplomatiċi, li lestew il-proċeduri meħtieġa
għad-dħul fis-seħħ tiegħu. 
Artikolu 11
Dan il-protokoll jifforma parti integrali
mill-Ftehim.
Artikolu 12
Dan il-Protokoll sar f'żewġ kopji fil-lingwa
Għarbija, Bulgara, Kroata, Ċeka, Daniża, Olandiża,
Ingliża, Estonjana, Finlandiża, Franċiża,
Ġermaniża, Griega, Ungeriża, Taljana, Latvjana, Litwana,
Maltija, Pollakka, Portugiża, Rumena, Slovakka, Slovena, Spanjola u
Svediża, u kull wieħed minn dawn it-testi huwa awtentiku indaqs.
Magħmul fi Brussell 

Għall-Unjoni Ewropea           
Għar-Repubblika Demokratika Popolari
tal-Alġerija
[1]               COM(2006) 724 finali
tal- 4 ta' Diċembru 2006.